পুজোর গানে সোশ্যাল মিডিয়ায় ঝড়! ট্রেন্ডিংয়ে বাপ্পি লাহিড়ীর নাতি

ওয়েব ডেস্ক: দুর্গাপুজো (Durga Puja) মানেই নতুন গান। সেই সঙ্গে এখন আবার নবরাত্রি। দেশজুড়ে উৎসবের মরশুম। আর এই শারদীয় আবহে নতুন গান নিয়ে হাজির হয়েছেন বলিউডের কিংবদন্তি গায়ক বাপ্পি লাহিড়ীর (Bappi Lahiri) নাতি রেগো বি (Rego B)। তাঁর গাওয়া ‘বলো বলো মা দুর্গা’ (Bolo Bolo Maa Durga) গানটি ইতিমধ্যেই ইউটিউব, স্পটিফাই ও ইনস্টাগ্রাম-সহ বিভিন্ন সোশ্যাল মিডিয়া প্ল্যাটফর্মে ঝড় তুলেছে। শ্রোতাদের মধ্যে জনপ্রিয়তা এতটাই দ্রুত ছড়াচ্ছে যে কয়েক দিনের মধ্যেই গানটি ট্রেন্ডিং (Trending Song) তালিকায় জায়গা করে নিয়েছে।

এই গানের কথা লিখেছেন গৌতম সুষ্মিত। সুর ও সঙ্গীতায়োজন করেছেন রেগো বি নিজেই। উল্লেখযোগ্য বিষয় হল, এটি রেগো বি-র প্রথম বাংলা সংগীত উদ্যোগ। এতদিন পর্যন্ত তিনি মূলত হিন্দি ও ইংরেজি গানের মাধ্যমে পরিচিত ছিলেন, কিন্তু এবারে মাতৃভাষার ছোঁয়ায় একেবারে নতুন স্বাদ দিলেন বাপ্পি লাহিড়ীর উত্তরসূরি।

আরও পড়ুন: প্রথমবার মেয়ে কাব্যকে প্রকাশ্যে আনলেন কোয়েল, দেখে নিন ছবি

‘বলো বলো মা দুর্গা’ গানটিতে ভক্তিমূলক আবহের সঙ্গে আধুনিক মিউজিকের ফিউশন ঘটেছে। একদিকে আছে ঐতিহ্যের ছোঁয়া, অন্যদিকে সমসাময়িক বিট ও সাউন্ড ডিজাইন। ফলে এই গানটি শুধু বাঙালি শ্রোতাদের নয়, দেশের নানা প্রান্তে বসবাসকারী দুর্গাপুজো-প্রেমীদের মনও জয় করছে।

দুর্গাপুজোর আনন্দঘন সময়ে রেগো বি-র এই বাংলা গানটি যেন উৎসবে এক বিশেষ মাত্রা যোগ করেছে। বিশেষত তরুণ প্রজন্মের মধ্যে গানটি ব্যাপক সাড়া ফেলেছে। বাংলা ভাষায় গান গাওয়ার অভিজ্ঞতা গায়কের কাছে একেবারেই নতুন, তবে এই চ্যালেঞ্জকে তিনি আনন্দের সঙ্গে গ্রহণ করেছেন এবং মাতিয়ে দিয়েছেন এবছরের শারদীয়াকে।